כריסטופר קולומבוס

שמאל|ממוזער|250px|פסל קולומבוס בסנטרל פארק, ניו יורק
**כריסטופר קולומבוס** (בעברית השתרש השם באנגלית: **Christopher Columbus**; בלטינית: **Christophorus Columbus**; באיטלקית: **Cristoforo Colombo**; בספרדית: **Cristóbal Colón**; 31 באוקטובר 1451 – 20 במאי 1506) היה ספן איטלקי בשירות ספרד, הנחשב לאחד מגדולי מגלי הארצות בכל הדורות.

בניגוד לתפיסה הרווחת, קולומבוס ככל הנראה לא היה האירופאי הראשון שהגיע ליבשת אמריקה. ישנן עדויות לא מוכחות כי בתקופה הפרה-קולומביאנית, התרחשו מסעות מוקדמים ליבשת אמריקה, והראשון בהם היה, ככל הידוע, מסעו של לייף אייריקסון שעמד בראש מסע של ויקינגים בסביבות 1000 לספירה. ככל הנראה, קולומבוס מעולם לא ידע כי הגיע ליבשת אמריקה, וסבר עד יומו האחרון כי מצא את הנתיב הימי להודו. הראשון שהבין שמדובר ביבשת שאינה מוכרת לאירופה היה אמריגו וספוצ'י, וכבר ב-1507 נתן לה את שמה "אמריקה" השרטט הגרמני מרטין ולדזמילר על שמו של וספוצ'י. עם זאת, האדמה שגילה קולומבוס בעת הפלגתו הראשונה מערבה היא הגילוי המתועד והמוכח הראשון של יבשת אמריקה על ידי בני אירופה. נחישותו להפליג אל הלא-נודע, גילתה לאירופה בעת ההיא את "העולם החדש", ובכך פתחה פרק חדש בהיסטוריה של העולם, וחוללה שינויים מרחיקי לכת בשתי היבשות.

## ראשית חייו
מעט ידוע על מוצאו של קולומבוס. הוא נולד בשם כריסטופורו קולומבו, ככל הנראה בג'נובה שבאיטליה, ב-31 באוקטובר 1451, למשפחה בת ארבעה ילדים. אביו, דומניקו קולומבו, היה אורג.

היסטוריונים ומדענים טוו תאוריות רבות אודות לאומיותו ודתו של קולומבוס , אך אף לא אחת זכתה לביסוס נרחב. בין היתר, נטען שקולומבוס היה ממוצא קטלוני, פורטוגזי, ספרדי, יהודי, ואפילו נורווגי. מספר מקורות ראשונים כתובים מעידים על לידתו בג'נובה.

השכלתו הייתה, כפי הנראה, חלקית בלבד. את דרכו כספן החל, כנראה, בגיל 14. בתחילת שנות ה-70 של המאה ה-15 הפליג תחת דגלו של רנה מאנז'ו במסע כושל לכבוש מחדש את ממלכת נאפולי. במאי 1476 השתתף בליווי של ספינות מג'נובה לצפון אירופה. ב-13 באוגוסט יורטה השיירה בידי פורטוגלים בסמוך לחופי פורטוגל. קולומבוס נפצע בקרב שהתחולל, אך הצליח להגיע לחוף.

למרות השכלתו החלקית, למד קולומבוס בעשור שלפני ההפלגה לטינית, קסטיליאנית ופורטוגזית, וקרא ספרים רבים בנושא אסטרונומיה, גאוגרפיה והיסטוריה. ביניהם היו כתבי הגאוגרף היווני תלמי, מסעות מרקו פולו וסיר ג'ון מנדוויל ותולדות הטבע של פליניוס הזקן. קולומבוס רשם על ספרים אלה מאות הערות בכתב יד, באופן שביסס את חישוביו הקרטוגרפיים, שהובילו למסעו מערבה.

## הפלגות מערבה
### רקע מדיני
סחר חליפין בין אירופה לבין סין והודו התקיים זה מאות בשנים בדרך היבשה. אולם עם כיבוש קונסטנטינופול בידי האימפריה העות'מאנית המוסלמית בשנת 1453, הפכה הגישה למחוזות אלו קשה ומסוכנת, שלא כבעבר תחת האימפריה המונגולית. היו אלו הפורטוגלים אשר החלו להרחיב את טווח הידע הימי האירופאי בהפליגם דרומה לאורך חופי אפריקה, במטרה למצוא את דרך הים להודו (כינוי כולל בפי האירופאים לדרום אסיה ולמזרחה).

הפלגה מערבה ללב האוקיינוס האטלנטי לא הייתה מהפכנית לחלוטין. בשנת 1427 גילו הפורטוגלים את האיים האזוריים, ארכיפלג הנמצא כ-1,500 ק"מ מערבית לליסבון, ויישבו אותם. יתרה מכך, משטר הרוחות בין האיים האזוריים ואירופה היווה זירת התנסות חשובה לנווטי התקופה, אשר למדו כי בקווי רוחב שונים נושבות הרוחות בכיוונים מנוגדים. גילוי זה איפשר את ההפלגה הנועזת מערבה מתוך השערה מבוססת, כי בעת הצורך הפלגה צפונה תביא את הנוסעים לקו רוחב בו הרוחות נושבות מזרחה, חזרה לאירופה.

### רקע מדעי וטכנולוגי
בתקופה זו (המאה ה-15) הייתה התפיסה הגאוגרפית של העולם מבוססת על מספר טעויות:
*התאולוג (הקרדינל של פריז) ואיש המדע פייר ד'איי והגאוגרף טוסקנלי, אשר עסקו רבות בנושא זה, הפריזו מאוד בהנחת מידת פרישתה של אסיה מזרחה. 
* ספרו של ד'איי, *אימגו מונדי*, כולל גם סיכום הגירסאות השונות להיקף כדור הארץ (ראו בנספח) הוא מסכם שההיקף הנכון הוא 18000 מיל. טעות של כ-7000 מיל. 
*גודלו של האוקיינוס – בעקבות האסטרונום היווני מהמאה השנייה לספירה תלמי, רווחה ההנחה בתקופה זו כי יבשות אירו-אסיה ואפריקה משתרעות על פני כמחצית (180°) מהיקף כדור הארץ, כאשר המחצית השנייה אינה אלא אוקיינוס. אולם היו קיימים גם חישובים אחרים, למשל חישובו של הפיניקי מרינוס מצור (בו האמין קולומבוס) כי היבשת מכסה 225° ואילו הים 135° בלבד.
*טעויות בתרגום יחידות מידה: בזמנו של קולומבוס היה דיון בשלושה מספרים שניתנו לגבי היקף כדור הארץ. דה-איילי (ד'איי) סבר שכולם נובעים מאותו חישוב אך ביחידות מידה שונות. לאור זה הגיע למסקנה שהיקף כדור הארץ הוא כ-18000 מיל, טעות של כ-7000 מיל מההיקף הנכון. דיון בוועדה של המלך ז'ואאו מפורטוגל דחה את יציאתם, יתכן שבדיוק מסיבה זו, לפיה צוות המפאים חשב שהעולם רחב היקף יותר.
יש לציין שהמונח "הודו" אליו התכוון לצאת היה שם כללי למזרח הרחוק, וכלל את סין ומונגוליה.

פיתוח טכנולוגי חשוב, שאיפשר את מסעו של קולומבוס, היה הקרוולה. בחסותו של הנסיך הפורטוגלי, אנריקה ה"ספן", הומצאה על ידי מומחים שהעסיק ספינה מסוג חדש, אשר הייתה קלה ומהירה, עשויה קורות עצי אורן ואלון. לעומת אוניות ששימשו למסחר בים התיכון, ספינות אלה יכלו בנוסף לסיור בסמוך לחופים, גם להפליג בקלות בלב ים, לשוט ברוחות הסערה, ולעבור מרחקים גדולים בזכות כושר התמרון הרב בו ניחנו והיכולת להפליג בזווית לכיוון הרוח. ביצועים אלה התאפשרו בזכות המפרש המשולש (מפרש לטיני).

*ספרו של פייר ד'איי עירב מדע ודת, וקולומבוס הזדהה עם הערכים המוצגים הספר, כפי שניתן לראות מההערות המרובות שכתב בתוך העותק שבספרייתו הפרטית בעת שקרא את הספר בדקדקנות. הוא אימץ את הערכים של ד'איי. 

### ארגון המסע ומימונו
[שמאל|ממוזער|250px|קולומבוס ואיזבלה מאת מריאנו בנליור [גרנדה (ספרד)|בגרנדה.]]
על מנת לממש את רעיונו זקוק היה קולומבוס לפתרון למימון מסעו, וחשוב מכך, להסכם שיאפשר לו לקטוף את פירות תעוזתו. באופן טבעי פנה קולומבוס תחילה לז'ואאו השני, מלך פורטוגל, האומה האירופית בעלת הניסיון הרב ביותר, והעניין הגדול ביותר בניווט באוקיינוס האטלנטי. אולם דווקא משום כך לא היה לפורטוגל עניין רב להשקיע בהרפתקה בהפלגה מערבה, כאשר דרך הים מזרחה נראתה מבטיחה פי כמה והם התקדמו בבטחה לקראת פתיחתה (ראו האימפריה הפורטוגזית). יתר על כן, מומחי הניווט הפורטוגלים סברו (בצדק) כי חישוביו של קולומבוס שגויים, וכי דרך הים המערבית ארוכה מכפי שטען. לאחר שבארתולומיאו דיאש, הקיף בשנת 1488 את כף התקווה הטובה והוכיח שניתן להקיף את אפריקה ולהגיע אל האוקיינוס ההודי, ההשקעה בתוכניתו של קולומבוס לא הייתה כדאית עוד לפורטוגל. התאריך המדויק של הפנייה למלך פורטוגל אינו ידוע, אולם היה זה כנראה בין השנים 1483–1485.
[250px|ממוזער|שמאל|[כריסטופר קולומבוס בפני מועצת סלמנקה, ציור מאת עמנואל לויצה]]
בשנת 1485, לאחר דחיית פורטוגל, פנה קולומבוס לאיזבלה מקסטיליה. לנוכח נסיבות נישואיה עם פרננדו השני מאראגון ואיחוד מרבית ספרד תחת שליטתם, הצלחתם בכיבוש גרנדה שהיה המעוז המוסלמי האחרון בחצי האי האיברי, הפיגור המדעי והטכנולוגי לעומת הפורטוגלים בדרך להודו, ולנוכח העובדה כי הים התיכון נשלט בידי האיטלקים, וכי אפריקה נתונה בידי הפורטוגלים והמוסלמים, אחד הבנקאים שהיה בעלים של עסקים נוספים, תושב ולנסיה ממוצא יהודי בשם לואיס דה סנטאנחל , היה המממן העיקרי של המסע של כריסטופר קולומבוס לאמריקה, והאדם אשר שכנע את המלכים הקתוליים להשקיע במסע קולומבוס, לואיס השקיע בעצמו מיליון מאה וארבעים אלף מראוודיס, יותר מחמישים אחוז מעלות המסע. הספרדים הסכימו, לאחר מסע שכנוע ממושך בן כמה שנים, להשקיע במימון חלקי של המשלחת. שארית הממון הגיעה מלואיס דה סנטאנחל ומסוחרים איטלקיים שונים.

### הקפיטולציות של סנטה-פה
ב-17 באפריל 1492 נחתמו בסנטה פה שבגרנדה , בין המלכים הקתולים, המלכה איזבלה הראשונה מקסטיליה והמלך פרדיננד השני מאראגון, לבין קולומבוס.

בהסכם הובטח לקולומבוס כי בתמורה להצלחת מסעו יזכה בתואר "אדמירל הימים" וחשוב מכך, יקבל עשירית מכל רווחי המסע. הובטח גם והיה אם יגלה איים חדשים לחופי הודו, בנוסף לאמור לעיל הוא ימונה למשנה למלך ולמושל הטריטוריות החדשות, יציע בלעדית מועמדים למשרות ממשל חדשות, ויקבל הטבות על הסחר עם האיים שיגלה.
הוא יהיה זכאי ל-10% מכל ההכנסות מהקרקעות החדשות לנצח. תהיה לו גם אפשרות לקנות מניות בכל מיזם מסחרי באדמות החדשות, ולקבל שמינית מהרווחים.

חוזה זה עשוי להסביר את התעקשותו של קולומבוס על כי לא גילה יבשת חדשה אלא הגיע להודו, שאם לא כן, אותן ההבטחות היו מאבדות את תקפותן.

## מסעות קולומבוס
מרכז|ממוזער|600px|מסעות קולומבוס.

### המסע הראשון
ממוזער|שמאל|250px|מסלול מסעו הראשון של קולומבוס.
[שמאל|ממוזער|250px|שחזור מודרני של ספינתו של קולומבוס, '''[סנטה מריה (ספינה)|סנטה מריה**]]
[[קובץ:Columbus Taking Possession.jpg|שמאל|ממוזער|250px|קולומבוס תובע בעלות על העולם החדש. הדפס משנת 1893.]]
ב-3 באוגוסט 1492, יצא קולומבוס מנמל [[פלוס דה לה פרונטרה|פלוס]] בספרד למסע אל הבלתי נודע עם שלוש ספינות, ה**סנטה מריה**, ה**פינטה** וה**ניניה**, המאוישות בכ-90 איש, ובידיו מכתבים ממלכי ספרד הממוענים ל"חאן הגדול במזרח". בין אנשי הצוות היה גם [[לואיס דה טורס]], [[אנוסים|אנוס]], [[מתורגמן|מתורגמנו]] האישי של קולומבוס, שצורף כדי שיוכל לשוחח ב[[ארמית]] וב[[עברית]] אם יתגלו [[עשרת השבטים האבודים]] ויתרגם את הסוחרים האסייתים. לאחר חניית ביניים ב[[האיים הקנריים|איים הקנריים]] להצטיידות במים ובמצרכים נוספים, המשיכו מערבה ב-6 בספטמבר. ההפלגה במרחבי האוקיינוס האטלנטי לוותה בחששות כבדים וכאשר נמשך השיט זמן רב ללא יבשה באופק, עלתה דרישה מקרב המלחים לשוב לאחור, אל ספרד. מחשש להתמרמרות והתמרדות אנשי הצוות, ניהל קולומבוס שני יומני מסע שתיארו את ההתקדמות היומית: יומן אחד ששמר לעצמו ובו רשם את המרחקים האמיתיים שעברו להערכתו, ויומן אחר שהיה מיועד לעיני אנשי הצוות, שבו רשם קצב התקדמות איטי יותר.

ב-7 באוקטובר הבחינו אנשי הצוות בציפורים עפות מערבה, ושינו את כיוון מסעם בהתאם בתקווה לאתר יבשה. ב-12 באוקטובר, לאחר מסע של יותר מחודש ימים – תקופה ארוכה מכפי שהיו רגילים לשהות בה הרחק מן החוף – נשמעה בשעה שתיים אחר חצות צעקה רמה מראש התורן של ה"פינטה". רודריגו דה טריינה החל קורא: "יבשה! יבשה!". הם אמנם סברו כי המזרח הרחוק מתגלה לפניהם, אולם למעשה הם התקדמו אל [[העולם החדש]].

==== גילוי אמריקה ====
ברדתם ליבשה, למעשה באחד מ[[איי בהאמה]], הכריז קולומבוס כי יקרא למקום סן סלבדור (האי לא זוהה בוודאות עד היום). משם המשיך לאי [[קובה]] וב-28 באוקטובר עגנו מול חופיו. אחר פנה לאי [[היספניולה]] והגיעו לשם ב-8 בדצמבר. כעדות להישגיו נטל מן האי [[תוכי]]ם ו[[פרי|פירות]] והביא עמו כמה [[ילידים]] מתושבי המקום. בליל 25 בדצמבר, מעט לפני חצות, עלתה ה"סנטה מריה" על [[שרטון]] ונטרפה בים הקריבי. בהיספניולה השאיר קולומבוס חלק מאנשיו ומיהר לשוב לספרד כדי לדווח על תגליותיו. למעשה לא הייתה לקולומבוס ברירה. לאחר עלייתה של ה"סנטה מריה" על שרטון, נותר ציו של קולומבוס עם שתי ספינות בלבד ולא היה בהן מקום לכולם. כמו כן נוספו להם הילידים (חטופים ככל הנראה). מקורות הספינה הטרופה בנה הצוות מחסה על האי וקולומבוס הציע שכמה יישארו שם להמתין להם עד שובם. 39 איש נשארו מאחור ביישוב החדש "לה נבידד" (La Navidad, ב[[ספרדית]]: [[חג המולד]]) בהסכמתו של המנהיג ה[[אינדיאנים|אינדיאני]] המקומי, וב-4 בינואר ציווה קולומבוס להרים [[עוגן]] והפליג חזרה לספרד.

==== המסע חזרה ====
ב-14 בפברואר איימה סערה עזה על הספינות. קולומבוס ואנשי צוות הטילו גורלות בתקווה להשקיט את הים. הגורל הראשון נפל על קולומבוס והוא התחייב לעלות לרגל ל[[המנזר המלכותי של סנטה מריה דה גואדלופה|סנטה מריה דה גואדלופה]]. מתוך ייאוש הוא אף כתב מכתב המתאר את המסע והתגליות, הכניס אותו לחבית אטומה והשליך לים. החבית לא נמצאה מעולם, אך לאחר מספר ימים הגיע קולומבוס עם ספינתו לחוף מבטחים.

ב-18 בפברואר עגנה ה"ניניה" ב[[האיים האזוריים|איים האזוריים]] לבדה, לאחר שהקשר עם ה"פינטה" אבד במהלך המסע. משם המשיכו ל[[חצי האי האיברי]]. רוחות עזות שפקדו אותם אילצו את קולומבוס לעגון ב[[ליסבון]] לפני שהמשיך לספרד. בשעות הצהריים של 15 במרץ 1493, שב קולומבוס לנמל פלוס, בתום מסע של 224 יום.

=== המסע השני ===
[[קובץ:Columbus2.PNG|ממוזער|ימין|200px|מסעו השני של קולומבוס]]
ב-24 בספטמבר שנת 1493, הפליג קולומבוס למסעו השני מ[[קדיס]] בראש 17 ספינות, הנושאות עימן כ-1,200 נוסעים ואנשי צוות, בהם "תושבים חדשים" שנשלחו ליישב את העולם החדש. לאחר חנייה באיים הקנריים, המשיכה המשלחת בדרכה ב-13 באוקטובר. במסע זה נתגלו האיים [[ג'מייקה]] ו[[פוארטו ריקו]]. מששב לאי היספניולה גילה כי האנשים שהותיר שם נרצחו על ידי הילידים. קולומבוס הקים מושבה חדשה על חופו הצפוני של האי והמשיך לשוטט באיים הקריביים עד לשנת 1494 ושב לספרד.

הכתר הספרדי החל לאבד את אמונו בקולומבוס, ובמיוחד הטיל ספק אם אכן תגליותיו של קולומבוס יפתחו בפני ספרד את הדרך למזרח. מכיוון שכך לא מיהר הכתר לאשר לקולומבוס להפליג בשלישית, ומסעו השלישי התרחש רק ארבע שנים לאחר סיום השני.

בשנת 1497 גילה [[ג'ובני קבוטו]], גם הוא בן ג'נובה, את [[אמריקה הצפונית]]. במסעו תחת חסותו של [[הנרי השביעי, מלך אנגליה|הנרי השביעי]], [[מלך אנגליה]], הגיע קבוטו ל[[נובה סקוטיה]] ותר את הארץ החדשה. באותה שנה גילה [[וסקו דה גמה]] הפורטוגזי את דרך הים להודו, מסביב ל[[אפריקה]] דרך [[כף התקווה הטובה|כף התקוה הטובה]], והגיע ל[[קוז'יקוד]] ב-1498.

=== המסע השלישי ===
[[קובץ:Columbus3.PNG|ממוזער|ימין|200px|מסעו השלישי של קולומבוס]]
ב-30 במאי 1498, יצא קולומבוס בראש שש ספינות למסעו השלישי בו גילה את [[טרינידד וטובגו|טרינידד]], אי בקרבת [[ונצואלה]]. במסעו זה התלווה אליו [[ברטולומה דה לאס קסאס]]. קולומבוס הבחין בזרם המים המתוקים המגיע לעומק האוקיינוס מנהר ה[[אורינוקו]], וכגאוגרף היה צריך לנחש כי נהר עצום שכזה מעיד על יבשת גדולה, אולם קולומבוס לא האמין כי קיימת יבשת נוספת ב[[חצי הכדור הדרומי]] ושב לסייר צפונה משם, מחמיץ למעשה את גילויה של [[אמריקה הדרומית]] לאחר סיור קצר בחוף.

ב-19 באוגוסט שב קולומבוס למושבה בהיספניולה, אותה עזב חמש שנים קודם לכן. כשחזר נתקל בהתקוממות של המתיישבים נגד שלטונו. קולומבוס העמיד לדין מספר מתיישבים ולפחות אחד ממנהיגי המרד נתלה. באוקטובר 1499 שלח קולומבוס שתי ספינות לספרד וביקש כי ימונה מושל מלכותי שיסייע לו לשלוט. בשלב זה כבר הגיעו לבית המשפט האשמות על עריצותו של קולומבוס ואי כשירותו. מלכי ספרד שלחו למושבה את [[פרנסיסקו דה בובאדייה]] (Bobadilla) כמושל במקומו. בובאדייה התבקש לחקור את ההאשמות בברוטליות מצדו של קולומבוס. בובאדייה דיווח שקולומבוס השתמש באופן שגרתי בעינויים וב[[הטלת מום]] כחלק משלטונו. כך למשל, לפי הדו"ח, קולומבוס הורה לחתוך את אוזניו ואת אפו של אדם שהורשע בגניבת [[תירס]] ואז מכר אותו לעבדות. עוד מסופר בדו"ח שקולומבוס ברך את אחיו ברתולומאו על כך ש"הגן על המשפחה" בכך שהורה להצעיד עירומה ברחובות ולחתוך את לשונה של אישה שטענה שקולומבוס ממוצא נחות. בדו"ח מתואר גם האופן שבו דיכא קולומבוס בברוטליות מרד של הילידים, ואחר כך ערך מצעד שבו הוצגו ברחובות גופות המורדים קטועות האיברים. באוקטובר 1500 בובאדייה אסר את קולומבוס ואת אחיו ושלח אותם חזרה לספרד. במהלך המסע חיבר קולומבוס מכתב פנייה למלך, אשר עם התקבלו הביא לשחרורם מהמאסר לאחר שישה שבועות. מלכי ספרד זימנו את קולומבוס ואחיו לארמון [[אלהמברה]] ב[[גרנדה (ספרד)|גרנדה]], השיבו להם את חירותם ואת הונם והסכימו לממן את מסעו הרביעי של קולומבוס. עם זאת, הפרשה סיימה את תקוותיו של קולומבוס להפוך למנהלן ומושל קולוניאלי, ובמקומו מונה [[ניקולאס דה-אובאנדו]] למושל איי הודו המערבית.

=== המסע הרביעי ===
[[קובץ:Columbus4.PNG|ממוזער|200px|מסעו הרביעי של קולומבוס]]
ב-11 במאי 1502, בעת מסעו הרביעי, דרך קולומבוס לראשונה על אדמת מרכז אמריקה, שם הוא מצא את פולי ה[[קקאו]]. תחילה הגיע ל[[הונדורס]], אחר כך סייר ב[[קוסטה ריקה]] ומשם המשיך ל[[פנמה]]. הילידים סיפרו לו על ים גדול המצוי מעברן השני של ארצות אלה, אך הוא לא פנה לבדוק את טענתם ולא חשד מעולם בקיומו של [[האוקיינוס השקט]], כ-20 קילומטרים בלבד משם (לו אכן היה מגיע אליו, היה יכול להפליג שוב משם, ואז אכן יכול היה להגיע למזרח אסיה כפי שרצה). בפנמה איבד קולומבוס שלוש מתוך ארבע ספינותיו בהתקפת ילידים והפליג חזרה להיספניולה. סופה פגעה בספינתו היחידה והוא נאלץ לנחות על חופי ג'מייקה ב-25 ביוני 1503, שם התעכב כשנה. עזרה הגיעה ב-29 ביוני 1504 וב-7 בנובמבר 1504 שב קולומבוס לספרד.

הגילויים לא סיפקו את הכתר הספרדי, ולאור חוסר שביעות רצונם מהתמורה הכלכלית המיוחלת והמבוששת לבוא, להוציא את ה[[פנינה|פנינים]] מהים הקריבי, שוכנע הכתר כי קולומבוס לא מצא את הדרך להודו. למעשה, עד לכיבוש [[אצטקים|האימפריה האצטקית]] על ידי [[הרנאן קורטס]] לא הניבו גילויי ספרד באמריקות תמורה משמעותית לכתר הספרדי.

ב-[[20 במאי]] [[1506]] מת כריסטופר קולומבוס ב[[ואיאדוליד|וואיאדוליד]] אשר ב[[ספרד]].


===ילדיו===
<gallery>
Christopher Columbus embracing his two sons and recommending them to Father Giovanni Perez before leaving Palos for the journey to discover America by Pelagio Palagi at Pinacoteca di Brera (Milan).jpg|קולומבוס מפקיד את ילדיו אצל ג'ובאני פרז  לפני יציאתו למסע בציור מאת פלאגיו פאלאגי 
</gallery>
לקולומבוס נולדו שני ילדים: [[דייגו קולומבוס|דייגו]]  ו[[פרננדו קולומבוס|פרננדו]] . בנו הבכור דייגו היה [[אדמירל]] אשר נולד מאשתו של קולומבוס, פיליפה מוניז פרשטרלו. בנו השני פרננדו היה סופר שנולד מפילגשו של קולומבוס, ביאטריס אנריקס דה ארנה.

דרך בנו דייגו, צאצאיו מחזיקים עד היום את התואר "דוכס ויראגואה".

== פועלו של קולומבוס ומורשתו ==
[[קובץ:Emanuel Gottlieb Leutze - Columbus Before the Queen.JPG|ממוזער|250px|שמאל|"**קולומבוס לפני המלכה**" – [[ציור שמן]] משנת 1843 מעשה ידי האמן האמריקאי [[עמנואל לויצה]], המוצג ב[[מוזיאון ברוקלין]]. הציור מתאר סצנה היסטורית שבה כריסטופר קולומבוס ניצב מול [[איזבלה הראשונה, מלכת קסטיליה]] ו[[פרננדו השני, מלך אראגון]] ומשכנע אותם לממן את מסעו שהוביל לגילוי [[יבשת]] [[אמריקה]].]]
[[קובץ:Sevilla2005July 028.jpg|שמאל|ממוזער|250px|מצבת קולומבוס ב[[קתדרלת סביליה]].]]
היו [[מגלי ארצות]] כ[[פרדיננד מגלן]] ו[[ג'יימס קוק]], שהפליגו למרחקים גדולים יותר מקולומבוס בדרכם אל הלא נודע ואפשר שהיו נועזים ממנו. אולם אף אחד מהם אינו יכול להתחרות בקולומבוס מבחינת חשיבות תגליותיו. אמנם כחמש מאות שנה לפניו ביקר [[לייף אייריקסון]] ב[[אמריקה הצפונית]] וקרא לה [[וינלנד]], אולם לא היה זה חיבור קבע של ממש בין העולמות, ומסעותיו לא הביאו לשינוי תודעתי בר קיימא. בכל מקרה, בימיו של קולומבוס איש כבר לא ידע על קיומה של יבשת זו והיה זה הוא שגילה אותה מחדש לבני אירופה, אלפי שנים לאחר שנוודים אסייתים חצו משטחי [[קרח]] של ים קפוא ב[[מצר ברינג]] והתיישבו בארץ חדשה.

עד יום מותו היה קולומבוס משוכנע כי גילה נתיב ימי להודו. על בסיס אמונה זו קרא לילידי האיים שגילה "[[אינדיאנים]]", כלומר הודים (הודו היא אינדיה). רק בשנת 1501 הבין [[אמריגו וספוצ'י]] כי מדובר ביבשת חדשה. וספוצ'י הפליג לאורך חופי [[ברזיל]] בשליחות פורטוגל וכשהגיע לקווי רוחב דרומיים שאיש מעולם לא הגיע אליהם, התגבשה דעתו שהיבשת שלפניו אינה אסיה. כיוון שרוב כותבי המפות נטו לתמוך בגרסתו, זכה וספוצ'י שאמריקה תיקרא על שמו.

תחילה ניסו הבריטים להמעיט בחשיבותו של קולומבוס ובמקומו לטפח את שמו של ג'ובני קבוטו ([[ג'ון קבוט]] בפי האנגלים), שבשליחות מלך אנגליה היה אחד האירופאים הראשונים שהגיעו לאמריקה. אולם זמן קצר לאחר [[המהפכה האמריקאית]] החלו בארצות הברית לראות בקולומבוס את הדמות המייסדת של העולם החדש. כך, נקראו בירת מדינת [[אוהיו]] בשם [[קולומבוס (אוהיו)|קולומבוס]] ובירת [[קרוליינה הדרומית]] בשם [[קולומביה (קרוליינה הדרומית)|קולומביה]]. זמן קצר אחר כך נקראה המחוז הפדרלי בו שוכנת [[וושינגטון די. סי.|וושינגטון]] בירת ארצות הברית מחוז קולומביה. שמו של קולומבוס זכה לבכורה מחודשת עם חגיגות 400 שנים לגילוי אמריקה ב[[ארצות הברית]], עת קהילת המהגרים ה[[איטליה|איטלקיים]] העלו את זכרו על נס כמקור סולידריות והזדהות. בראשית [[המאה ה-20]] הוחלט בארצות הברית לרומם את שמו בחג לאומי, [[יום קולומבוס]], הנחגג ב[[יום שני]] השני של חודש אוקטובר, בקירוב לתאריך המקורי, 12 באוקטובר, בו דרכה לראשונה כף רגלו על אדמת אמריקה.

במאות שחלפו מאז ימיו של קולומבוס הוא הואשם על ידי היסטוריונים במעשים ברוטליים ובכך שהניע את תהליך ריקון האיים הקריביים מאוכלוסייתם הילידית כתוצאה ממחלות ואף מרצח עם מכוון. החל משנות התשעים נמתחת ביקורת חריפה על פועלו והוא הואשם בהובלת [[רצח עם]], הרס אקולוגי נרחב וכמבשרו של ה[[קולוניאליזם]].

על קולומבוס סופר סיפור [[ביצת קולומבוס]]. בסיפור, טענו בפני קולומבוס שגילוי [[איי הודו המערבית]] הוא דבר קל משניתנו לו האמצעים לבצע זאת. בתגובה הוא ביקש מהנוכחים להעמיד [[ביצה קשה]] על קודקודה, ולאחר שנכשלו הכה בה עד שחודה השתטח והמשימה הפכה קלה. המסר הוא שעצם הרעיון להפליג מערבה במטרה להגיע להודו הוא החשוב, ובצורה רחבה יותר שקל לזלזל במלאכה לאחר שנעשתה אבל עצם הרעיון המקורי לעשותה הופך אותה לחדשנית וחשובה.


===הנצחתו===
נקראים על שמו או מוקדשים לו (רשימה חלקית):

כ**קולומבו / קולומבוס / קולומביה****:
* קולומביה – מדינה באמריקה הדרומית.
* מחוז קולומביה – המחוז הפדרלי של ארצות הברית שאוחד עם הבירה הפדרלית וושינגטון לכדי וושינגטון די. סי.
* קולומביה הבריטית – מחוז בקנדה.
*  – נמל התעופה הבין-לאומי של ג'נובה, עיר מולדתו באיטליה.
* קולומבוס (אוהיו) – עיר באוהיו, ארצות הברית
*  – עיר במונטנה, ארצות הברית.
*  – עיר באינדיאנה, ארצות הברית.
*  – עיר בניו מקסיקו, ארצות הברית.
* קולומבוס (ג'ורג'יה) – עיר בג'ורג'יה, ארצות הברית.
*  – עיירה קטנה בקנטקי, ארצות הברית.
* כיכר קולומבוס – כיכר מרכזית ברובע מנהטן של העיר ניו יורק במדינת ניו יורק שבארצות הברית.
*  – הייתה אוניית קו אוקיינית טרנס-אטלנטית שהופעלה על ידי חברת הספנות האיטלקית בשנות ה-50, אונייה אחות לאנדריאה דוריה בישת המזל.
* במרבית הערים באיטליה נמצאים בתי מלון גדולים בשם זה.
כ**קוֹלוֹן**:
*  – האי המרכזי והצפוני ביותר בארכיפלג בוקאס דל טורו, פנמה.
* קולון (פנמה) – עיר בפנמה.
*  – המטבע של קוסטה ריקה.
* אתלטיקו קולון – מועדון כדורגל מהעיר סנטה פה שבארגנטינה.
* תיאטרו קולון – בית האופרה הראשי של בואנוס איירס, ארגנטינה.
* פלאסה דה קולון – כיכר מפורסמת ומרכזית במדריד, בירת ספרד.
* מגדלור קולון ("מגדלור קולומבוס") – אנדרטה בסנטו דומינגו, בירת הרפובליקה הדומיניקנית.

## לקריאה נוספת
* Zamora, Margarita, **Reading Columbus**, University of California Press, 1993
* **בעקבות כריסטופר קולומבוס אמריקה 1492–1992**, בעריכת מירי אליאב פלדון, מרכז זלמן שזר לתולדות ישראל ירושלים
* יעקב וסרמן, **כריסטוף קולומבוס: דיוקן**, תרגם מגרמנית ד. קמחי, תל אביב: הוצאת אברהם יוסף שטיבל, 1933

## קישורים חיצוניים

* 
* 
* 
* 
* 
* 
* דורי, נ' (2019). **ר' לוי בן גרשם וכריסטופר קולומבוס – גילוי יבשת אמריקה.** קריית שמואל, חיפה: שאנן – המכללה האקדמית הדתית לחינוך.
* דני זמרין, "מבעד לקרקעית השקופה או: קולומבוס לא היה יהודי". באתר "אותו הים" – על ספנות ישראלית ועוד, 29 במרץ 2022.
* 
* 
* 
* 
* 
* 
* מי באמת גילה את אמריקה, שידור מעודכן פודקאסט התשובה עם דורון פישלר
* (באנגלית) המפה הכי מעניינת בעולם הרצאה על המפה הקטלונית של אלישע קרשקש מאת מרקוס קרוז. 

## נספח - הגירסאות לגבי היקף כדור הארץ
*טעויות בתרגום יחידות מידה: בזמנו של קולומבוס היה דיון בשלושה מספרים שניתנו לגבי היקף כדור הארץ. 
::- סביב שנת 340- לפנה"ס, אריסטו כתב על היקף כדור הארץ כ 400,000 סטדיות, 40,000 מיל. מספר זה ירד מהפרק. 
::- סביב שנת 240- לפנה"ס, מגלה ההיקף, ארתוסתנס מהקהילה היוונית באלכסנדריה  שבמצרים, רשם את המספר 252000 סטדיות, שהם 25,200 מיל. על פי חישוביו המדוייקים. ספרו המקורי אבד, אך חישוביו נותרו אצל אחרים.  
::- סביב שנת 100-לפנה"ס: 31500. בספרו על צורות השמים, תיאודוסיוס מטריפוליס ביתיניה: מושבת נמל-ים יוונית באסיה הקטנה.
::- סביב שנת 40 לספירה:  25200 השתמר בכתבי קליאומדס שכתב על התגלית. מקורו אבד אך תוכנו השתמר בספר אלמגסט. 
::- סביב שנת 150 לספירה: 25200 השתמר בספר רב הכרכים סינטקס אלמגסט (ספר התחביר הגדול) של קלוד תלמי התוכן
::- ספרי ניווט יווניים ורומיים: 31500. מאוחר יותר יוסבר מספר זה של תיאודוסיוס כטעות בהבנת גודלי המידות של ארתוסטנס. 
::- סביב שנת 520: 24192 בתרגום יוונית לארמית סורית בידי סרגיי הנוצרי המזרחי, מריש עינא בסוריה. 
::- סביב שנת 830: 24192. בתרגום מיוונית לערבית, בידי אחמד אלפרחני המוסלמי ממשפחת עובדי כוכבים, מסוריה. 
::- סביב שנת 890: 27000. בתרגום  מארמית סורית לערבית, יצחק ן' חינון הנוצרי (אלבטגני) מסוריה.
::- סביב שנת 1180: 24000. פירוש המשנה לרמב"ם. תורגם לעברית בימיו בידי יהודה אלחריזי. מקורו: "ספר אלמגסטי" 
::- סביב שנת 1375: אלישע קרשקש ויעקב פועל. אטלס קטלוניה. 
::- שנת 1410: 18000-20000. חשמן פריז, פייר (דה-איילי) ד'איי בספרו אימגו מונדי, כותב על ימי הגאולה העתידיים, ומסכם את המספרים של כולם, אומר שכולם כיוונו לדבר אחד, אלא שמדדו במידות אחרות או סברו שהאחרים מדדו במידה שונה מזו שלהם. 
::שנת 1437: אברהם זכות כותב את החיבור הגדול, בעיר סלמנקה.

## הערות שוליים

*
קטגוריה:היספניולה: היסטוריה
קטגוריה:ויקיפדיה - ערכים מומלצים לשעבר
קטגוריה:מגלי ארצות איטלקים
קטגוריה:מדענים שעל שמם כוכב לכת מינורי
קטגוריה:אישים שהונצחו על בולי רוסיה
קטגוריה:עידן התגליות
קטגוריה:ילידי 1451
קטגוריה:נפטרים ב-1506